Scoţia

 

Introducere

Scoţia a avut nevoie de aproape 300 ani pentru a-şi recăpăta parlamentul, după dizolvarea acestuia, în 1707.

După alegerile din 6 mai, a.c., care au marcat o cotitură în istoria politică a Marii Britanii întrucât noul organism este cel mai puternic for legislativ regional, cei 129 membri aleşi au avut un start plin de controverse, ceea ce a determinat mas-media să numească Parlamentul Scoţian drept “o glumă la nivel naţional”. În pofida faptului că prerogativele sale nu includ domenii ca apărarea şi politica economică, noul parlament are foarte multe de făcut, cu atât mai mult cu cât există aşteptări şi nemulţumiri vechi de secole pentru gestionarea pe plan local a propriilor afaceri ale Scoţiei. Ziaristul William Paul a scris, descriind situaţia actuală, că “În prezent facem istorie. Parlamentul scoţian, abandonat cu trei secole în urmă în mijlocul unor puternice revolte, renaşte acum”. Pe de altă parte, istoria nu a fost favorabilă nici vechiului parlament, despre care poetul naţional scoţian Robert Burns a afirmat că ar fi “o adunătură de ticăloşi” deoarece au vândut ţara englezilor. În ciuda controverselor, este evident acum că Scoţia a profitat din plin de pe urma unirii cu puternicul Imperiu Britanic. În acelaşi timp, ea şi-a menţinut o biserică separată şi propriul sistem legislativ şi educaţional.

Prin modificarea de esenţă adusă constituţiei, premierul Tony Blair a sperat ca, prin delegarea puterii către noul organism, să se erodeze sprijinul de care se bucură Partidul Naţional Scoţian (SNP), militant pentru deplina independenţă a Scoţiei, şi care a beneficiat de aproximativ 30% din voturile electoratului. Alţii se tem, însă, că acesta nu este decât primul pas pe calea independenţei.

Tot William Paul scrie că “Parlamentul scoţian poate însemna orice pentru oricine: o piatră de hotar pentru independenţă, pentru naţionalişti, şi o piedică în calea acesteia, pentru unionişti. Cert este că, fără instituirea noului Parlament, alegătorii scoţieni nu ar fi putut exercita un control pe plan politic. Acest lucru este esenţial”. Cotidianul “The Herald” consideră că înfiinţarea noului parlament va reprezenta o uşurare pentru Anglia, întrucât “prin delegarea puterilor s-a urmărit eliminarea nemulţumirii permanente manifestată de Scoţia, forţând-o să se maturizeze şi să-şi asume responsabilităţile care îi revin. În sfârşit, prin acest parlament, Scoţia este faţă în faţă cu ea însăşi. De acum, nu mai putem da vina pe Anglia.”

Nu numai premierul Blair, ci si Partidul Laburist, în istoria sa, a sprijinit acordarea unei mai mari autonomii Scoţiei. În campania electorală din 1888 aceste propuneri nu au fost luate în considerare de Parlamentul de la Westminster. În 1947, unul dintre fondatorii Partidului Naţional Scoţian, John MacCormick, a organizat o Convenţie, formată din reprezentanţii sindicatelor, ai consiliilor orăşeneşti, bisericii şi altor instituţii. Aceasta a publicat un document, Acordul din 1950, prin care se solicita crearea unui parlament scoţian unicameral, care a fost semnat de două milioane de scoţieni. În iulie 1988 s-a format un grup de lucru, din membrii diferitelor partide din Scoţia, pentru a impune realizarea unui parlament naţional şi au lansat “Declaraţia drepturilor” despre care s-a afirmat că reprezintă cel mai important document britanic al secolului.

Pe 30 martie 1989 s-a format o nouă Convenţie Constituţională scoţiană, ignorată de Partidul Conservator, condus atunci de dna Thathcer. Nici în 1997 primul-ministru, de această dată laburistul Tony Blair, nu a semnat Declaraţia drepturilor, declarând că “suveranitatea îmi aparţine mie, în calitate de parlamentar britanic, şi aşa va rămâne”. Datorită intransigenţei Partidului Naţional Scoţian, care apărea ca favorit în sondajele de opinie, Partidul Laburist a ales răul cel mai mic, acceptând înfiinţarea Parlamentului Scoţian cu puteri limitate. Suveranitatea a rămas, astfel, Parlamentului de la Westminster.

Recomandările Convenţiei Constituţionale au fost votate pe 30 noiembrie 1995, iar în iulie 1997 a fost dată publicităţii o Cartă Albă Guvernamentală în urma căreia s-a organizat un referendum şi apoi a urmat proiectul de lege din decembrie 1997. După dezbateri şi amendamente s-a adoptat Legea Scoţiei care prevede ca alegerile pentru noul parlament să aibă loc pe 6 mai 1999.

 

Parlamentul Scoţiei

Prefaţa primului-ministru, Tony Blair, la Carta Albă (fragmente):

“Guvernul s-a angajat să limpezească şi să modernizeze politica britanică. Suntem hotărâţi să trecem la un program amplu de reforme constituţionale. Considerăm că este just să descentralizăm puterea, să avem o guvernare deschisă, să reformăm Parlamentul şi să sporim acordarea de drepturi individuale.

Elementele, bine cunoscute ale acestui proces, sunt următoarele:

· Un parlament scoţian şi o adunare galeză pentru ca oamenii din Scoţia şi Ţara Galilor să obţină un control sporit, de natură economică, în cadrul Regatului Unit;

· Un primar ales şi o nouă autoritate strategică pentru Londra care să-i confere un statut de responsabilitate sporită faţă de alegători;

· Noi drepturi pentru cetăţeni prin încorporarea în legislaţia Regatului Unit a Convenţiei Europene a drepturilor omului;

· Libertatea informaţiilor;

· Referendum asupra sistemului de votare pentru Camera Comunelor.

Carta Albă marchează un pas major în direcţia realizării propunerilor noastre. Statuează propunerile noastre pentru Parlamentul Scoţian care prevăd consultarea populaţiei din Scoţia prin referendum.”

Cuvânt înainte, rostit de secretarul de stat pentru Scoţia, Donald Dewar (fragmente):

“Guvernul doreşte un aranjament corect şi just pentru Scoţia în cadrul structurilor Regatului Unit – un aranjament care să fie benefic atât pentru Scoţia, cât şi pentru Regatul Unit. Parlamentul Scoţian va întări controlul democratic şi va face guvernarea mai responsabilă faţă de populaţia din Scoţia.

Scoţia va rămâne în mod categoric un partener al Marii Britanii. Westminsterul va continua să răspundă de acele domenii ale politicii care trebuie conduse într-un cadru statal central, cum ar fi politica externă, de apărare şi securitate naţională ca şi cea relativă la problemele macro economice şi fiscale. Prin urmare, guvernul Marii Britanii va continua să acţioneze în numeroase zone ale vieţii publice în Scoţia, însă Parlamentul Scoţian – care va continua să funcţioneze în cadrul structurilor Regatului Unit – va fi răspunzător de multe chestiuni privitoare la guvernarea locală în Scoţia.

Parlamentul Scoţian va reflecta nevoile şi condiţiile tuturor locuitorilor Scoţiei, fără deosebire de rasă, sex sau capacităţi. Astfel, Scoţia nu va mai fi singura ţară democratică cu sistem legal propriu dar lipsită de un for legislativ.

În cadrul noilor sale responsabilităţi, Parlamentul Scoţian va încuraja o creştere viguroasă a economiei scoţiene. Politicile cu privire la educaţie, sănătate şi locuinţe vor răspunde într-un mod direct necesităţilor locale. Parlamentul va veghea la protejarea şi dezvoltarea mediului şi a monumentelor naturale precum şi la îmbogăţirea moştenirii culturale a Scoţiei.

Această reformă nu va rezolva prin ea însăşi problema resurselor sau dilemele guvernării, însă poate pune în legătură oamenii, poate să-i implice în procesul de decizie care-i afectează direct.”

 

Rezumatul propunerilor cuprinse în Carta albă:

Parlamentul Scoţian va avea puteri legislative asupra unor domenii largi ale vieţii publice din Scoţia. De asemenea, va exista şi un guvern scoţian condus de un prim-ministru care va acţiona în mod similar cu guvernul Marii Britanii şi va răspunde în faţa Parlamentului Scoţian. Parlamentul şi Executivul vor răspunde de:

· Sănătate, inclusiv serviciul naţional de sănătate al Scoţiei, ca şi sănătatea publică (fizică şi mentală);

· Educaţie şi pregătire vocaţională, inclusiv 5 ani preşcolari, şcoala primară, secundară, educaţia colegială, liceală şi de nivel înalt, precum şi politica şi programele educaţionale;

· Guvernare locală, asistenţă socială şi domeniul locativ, inclusiv structura de guvernare locală şi finanţarea acesteia; asistenţa socială; sectorul voluntariatului; politica locativă; regenerarea mediului ambiant; controlul construcţiilor de locuinţe, precum şi cadrul de planificare şi statutar;

· Dezvoltarea economică şi transporturile, inclusiv responsabilităţile ce revin dezvoltării economice a Scoţiei; asistenţă financiară şi de altă natură, ca şi sprijin pentru mediul de afaceri şi industria din Scoţia; promovarea comerţului şi exporturilor; investiţiile interne; turismul; anumite responsabilităţi în domeniul energetic; administrarea fondurilor structurale europene; responsabilităţi în domeniile rutier, feroviar, aerian, maritim şi fluvial;

· Legislaţie şi afaceri interne, respectiv majoritatea legilor civile şi penale, justiţia penală, sistemul de urmărire, inclusiv poliţia şi închisorile; serviciul pompierilor; asistenţa legală; amnistierile şi dovedirea erorilor judiciare; anumite chestiuni de ceremonial regal, bisericesc ca şi probleme electorale locale; apărare civilă şi planificarea acţiunilor pentru cazurile de stare de urgenţă;

· Conservarea mediului, inclusiv politicile de protecţia mediului şi alte chestiuni legate de poluarea aerului, pământului şi apelor; conservarea moştenirii monumentelor naturale şi construcţiilor; rezervele de apă, prevenirea inundaţiilor şi protecţia coastelor;

· Agricultura, pescuitul şi domeniul forestier;

· Sportul şi artele;

· Cercetare şi statistică.

Legislaţia care instituie Parlamentul Scoţian stabileşte şi domeniile care rămân de competenţa Parlamentului Marii Britanii. Acestea includ: constituţia Regatului Unit: politica externă, inclusiv relaţiile cu Europa; politica de apărare şi securitate naţională; sistemul fiscal, economic şi monetar al Marii Britanii; pieţele comune pentru bunurile şi serviciile produse în ţară; legislaţia muncii; securitatea socială şi majoritatea aspectelor ce ţin de siguranţa şi reglementările din transporturi.

 

Noile aranjamente constituţionale

Scoţia rămâne parte integrantă a Regatului Unit, iar regina este şeful statului Marea Britanie. Parlamentul britanic este şi rămâne suveran.

Parlamentarii scoţieni vor juca acelaşi rol constructiv în cadrul Parlamentului de la Westminster. Numărul de locuri acordat acestora se revizuieşte.

Secretarul de Stat pentru Scoţia va conlucra cu noul Parlament Scoţian şi va reprezenta interesele Scoţiei în cadrul guvernului Regatului Unit.

Guvernul a decis ca populaţia Scoţiei să aibă un cuvânt mai greu de spus în privinţa propriilor probleme.

Executivul scoţian şi guvernul central vor conlucra în strânsă legătură, atât la nivel ministerial cât şi la alte niveluri.

Se preconizează ca în anul 2000 Parlamentul Scoţian să fie complet stabilit şi să-şi îndeplinească atribuţiile.

 

Cadru istoric

Primul guvern post-unional a instituit postul de secretar de stat pentru Scoţia. Cu toate acestea, după 1745, postul nu a mai fost ocupat, iar responsabilitatea pentru Scoţia a revenit Departamentului Afacerilor Interne. Sistemul a durat până în 1885, când s-a creat instituţia secretariatului pentru Scoţia, iar în 1926 aceasta a fost ridicată din nou la rangul de secretariat de stat. Responsabilităţile acestuia au crescut gradat.

În deceniul al şaptelea al secolului nostru, în urma deliberărilor din Comisia Regală pentru constituţie (Comisia Kilbrandon), guvernul laburist aflat la putere a avansat propunerea de înfiinţare a unei Adunări Naţionale a Scoţiei. În noiembrie 1977 a fost introdus proiectul de lege pentru înfiinţarea Adunării, proiect care a primit semnătura regală pe 31 iulie 1978. Acest document prevedea organizarea unui referendum, care a fost ţinut pe 31 martie 1979. Întrucât prin lege s-a prevăzut că, pentru aprobarea ei, este necesar acordul a cel puţin 40% din populaţia ţării, legea a fost retrasă, în favoarea ei votând doar 32,9% din totalul electoratului.

Începând cu 1988, campania pentru înfiinţarea Parlamentului Scoţian fost condusă de Convenţia Constituţională Scoţiană, formată în special din parlamentari ai partidelor Laburist şi Liberal-Democrat, din membri laburişti ai Parlamentului European, din autorităţi locale, oameni de afaceri, grupuri civice şi bisericeşti ca şi alte partide politice. Raportul final al Convenţiei, numit Parlamentul Scoţian – Dreptul Scoţiei a fost publicat pe 30 noiembrie, 1995.

Guvernul îşi manifestase deja angajamentul de a realiza un program cuprinzător de reforme constituţionale, al cărui scop, amploare şi semnificaţie să inducă cele mai ambiţioase şi moderne schimbări constituţionale din Marea Britanie. Obiectivul este de a face guvernarea mai accesibilă, mai deschisă şi mai responsabilă şi include autonomia Scoţiei şi Ţării Galilor, guvernare regională mai puternică în Anglia ca şi primar ales al Londrei, care va obţine astfel o autoritate strategică (chestiune supusă referendumului); reformarea ambelor camere al parlamentului; încorporarea Convenţiei Europene a Drepturilor Omului în legislaţia britanică şi legea liberului acces la informaţii. Acest program ambiţios va conduce la o constituţie modernă, potrivită pentru secolul XXI.

Manifestul promitea că legislaţia ulterioară va permite populaţiei din Scoţia şi Ţara Galilor să voteze în cadrul unor referendum-uri, ţinute în toamna anului 1997, asupra propunerilor conţinute de Carta Albă.

Atribuţiile executivului scoţian

Guvernul scoţian răspunde în faţa Parlamentului Scoţiei. Relaţia dintre cele două puteri este similară cu aceea dintre Executivul şi Legislativul Marii Britanii. Guvernul este compus dintr-un prim ministru, o echipă de miniştri şi, de asemenea, înalţi responsabili jurişti. Puterile statutare ale miniştrilor Coroanei pentru Scoţia sunt transferate, astfel, miniştrilor din guvernul scoţian.

De asemenea, guvernul scoţian răspunde şi de anumite funcţii administrative în domeniile care au tangenţă cu Uniunea Europeană. Majoritatea acestor atribuţii reveneau secretarului de stat pentru Scoţia. Ele privesc, în principal, administrarea fondurilor structurale europene; îndatoriri cu privire la alimentarea cu energie şi planuri pentru situaţiile de urgenţă în domeniul nuclear; reglementarea şi controlul rutelor internaţionale; controlul cazinourilor şi reglementări cu privire la licenţe. De asemenea, Executivul numeşte inspectorii generali financiari şi judecătorii de pace.

Instituţiile publice locale răspund în faţa guvernului scoţian. Acestea prezintă rapoarte în faţa Parlamentului, care le monitorizează activitatea şi poate să le modifice structura, să le dizolve şi să creeze altele noi.

 

Poziţia Scoţiei în cadrul Marii Britanii

S-a considerat că Uniunea va fi întărită prin recunoaşterea cererilor Scoţiei, Ţării Galilor şi altor regiuni cu o identitate puternică de a se conduce singure, având parlamente şi guverne proprii. Cu toate acestea, rămân multe domenii în care reglementările sunt mai eficiente şi mai benefice dacă sunt gândite la scara întregii ţări. Prin păstrarea integrităţii Regatului Unit, se asigură participarea tuturor cetăţenilor la circuitul economic şi garantarea accesului la pieţe şi investiţii care să aducă prosperitate pentru toţi. De asemenea, o apărare puternică şi o politică externă care să creeze sentimentul apartenenţei la o ţară mare sunt atu-uri de care pot beneficia toate regiunile Regatului.

Următoarele domenii reprezintă prerogative ale puterii centrale:

· Constituţia Marii Britanii, inclusiv Coroana, Parlamentul, legea electorală, serviciul civil şi acordarea de demnităţi şi titluri de onoare;

· Politica externă, inclusiv încheierea de tratate internaţionale;

· Apărarea şi securitatea naţională, responsabilităţile cu privire la forţele armate şi serviciile de securitate, rezolvarea situaţiilor de terorism, criminalitate şi acţiuni subversive;

· Paza şi controlul graniţelor, desemnarea graniţelor terestre, aeriene şi maritime şi limitelor de pescuit, chestiunile legate de imigraţie şi naţionalitate, extrădări, lege penală relativă la droguri şi arme de foc;

· Stabilitatea sistemului fiscal, economic şi monetar, inclusiv domeniile macroeconomice, monetare şi fiscale (cu excepţia taxelor locale), stabilirea valorii monedei naţionale şi reglementările valutare;

· Pieţele comune pentru bunurile şi serviciile britanice în interior şi exterior, inclusiv legislaţia companiilor şi asocierii întreprinderilor, asigurările, falimentul, proprietatea intelectuală, reglementarea instituţiilor şi serviciilor financiare, politica concurenţei, protecţia consumatorilor, reglementări pentru industria energetică şi politica comercială internaţională şi exportul;

· Legislaţia muncii, inclusiv relaţiile industriale, condiţiile egale de muncă, sănătate şi securitatea muncii;

· Politica de securitate socială şi administrativă, inclusiv alocaţiile pentru copii, contribuţiile la fondurile sociale, reglementările în privinţa pensionării, ca şi politice de ocupare în muncă şi serviciile de asistenţă socială;

· Reglementarea statutului anumitor profesii, inclusiv profesiile medicale, serviciul civil şi pensiile în aceste domenii;

· Reglementările în domeniul transporturilor şi siguranţei transporturilor ca şi aspecte ale legislaţiei rutiere;

· Altele: consiliile naţionale de cercetare, siguranţa nucleară, controlul medicamentelor, acordurile bilaterale în domeniul sănătăţii, desemnarea zonelor de asistenţă, reglementările în privinţa audiovizualului, licenţierea instituţiilor artistice, protecţia informaţiilor şi jocurile de noroc.

 

Noile aranjamente constituţionale

Natura noilor elemente

Parlamentul britanic cedează puteri legislative lărgite Parlamentului scoţian. Scoţia rămâne parte a Regatului Unit iar regina şef al statului. Parlamentul britanic este şi rămâne suveran în toate privinţele. Ca parte, însă, a procesului de modernizare a constituţiei, Parlamentul din Westminster delegă atribuţii legislative parlamentului Scoţian, fără ca, prin aceasta, să-şi diminueze în vreun fel propriile puteri.

S-a căutat cea mai bună cale de a se construi stabilitate prin aceste aranjamente. Legislaţia de înfiinţare a Parlamentului Scoţian este percepută ca având o abordare similară cu cea din Constituţia Irlandei de Nord votată în 1973.

Există prevederi pentru lărgirea atribuţiilor Parlamentului Scoţian prin intermediul unui Ordin al Consiliului de Coroană care trebuie să fie votat de ambele parlamente. Acest fapt va permite adaptarea pe viitor la necesităţile care pot apărea.

Parlamentarii scoţieni continuă să joace un rol constructiv în cadrul Camerei Comunelor. Aceasta este o prevedere justă atât pentru Scoţia cât şi pentru Marea Britanie în ansamblul ei, întrucât crearea Parlamentului Scoţian este o acţiune menită să întărească Uniunea.

 

Structura de guvernare din Scoţia

Executivul scoţian cuprinde înalţi magistraţi care să ofere consultanţă în chestiuni legale şi să-i reprezinte interesele în curţile de justiţie. Deci va exista un procuror general al Scoţiei. Este menţinută tradiţionala independenţă a acestuia.

Întrucât Executivul britanic va avea nevoie, în continuare, de consultanţă în problemele scoţiene se prevede crearea unui post de consilier juridic specific în cadrul Guvernului Regatului Unit.

Legislaţia cu privire la Ombudsman prevede ca Avocatul poporului de la Westminster să cerceteze cazurile de abuzuri ale administraţiei centrale, iar un post similar, înfiinţat în cadrul parlamentului Scoţian să cerceteze cazurile de abuzuri la nivelul atribuţiilor delegate executivului local

Rolul Secretariatului de stat pentru Scoţia rămâne cel de implementare a legislaţiei pentru instituirea noului Parlament şi susţinerea dezvoltării acestuia. Odată cu desemnarea guvernului local atribuţiile acestui secretariat se vor centra pe promovarea comunicării dintre Parlamentul şi Executivul Scoţian şi parlamentul şi guvernul central pe probleme de interes comun.

 

 

Componenţa Parlamentului Scoţian

 

Cei 129 membri ai Parlamentului au fost aleşi printr-un sistem combinat, respectiv prin metoda majorităţii simple dintr-o circumscripţie, pentru 73 deputaţi, unul pentru fiecare circumscripţie, pentru Parlamentul Central, şi prin metoda reprezentării proporţionale, respectiv sistemul numărului adiţional, pentru 56 membri şi 7 membri corespunzători fiecărei regiuni. Aceste regiuni sunt stabilite pe baza celor 8 regiuni considerate circumscripţii pentru Parlamentul European (care dispar în cursul acestui an, Scoţia devenind o singură circumscripţie cu 8 membri).

Deşi sondajele de opinie au indicat, în urmă cu un an, preferinţa accentuată a electoratului pentru Partidul Naţional Scoţian, rezultatul alegerilor a marcat victoria laburiştilor, care au câştigat 53 din cele 73 locuri, prin aplicarea sistemului majorităţii simple. Liberal-Democraţii au obţinut 12 locuri, iar Partidul Naţional doar 7 locuri. Partidul Conservator nu a obţinut nici un mandat în urma aplicării acestui sistem de votare. Pe de altă parte, la aplicarea sistemului de votare proporţional, Partidul Naţional a câştigat 28 din cele 56 locuri, Conservatorii au obţinut 18 mandate, Liberal-Democraţii 5, iar Laburiştii doar 3. Partidul socialist a obţinut 1 mandat, ca şi Partidul Verzilor.

Partidul Laburist a avut o campanie electorală moderată, insistând asupra micşorării taxelor, bazată pe predicţiile de stagnare economică.

Tabloul rezultatelor se prezintă astfel:

	Partidul Laburist
	56 (53 plus 3)

	Partidul Naţional Scoţian
	32 (28 plus 7)

	Partidul Conservator
	18 (0 plus 18)

	Liberal-Democraţii
	17 (12 plus 5)

	Partidul Socialist
	1 (0 plus 1)

	Partidul Ecologist
	2 (1 plus 1)


 

 

După multe discuţii, declaraţii şi amânări s-a format o coaliţie de guvernare formată din partidul Laburist şi Partidul Liberal-Democrat. Partidul Naţional Scoţian a rămas, astfel, principala forţă de opoziţie.

